અને તેમાં પણ નિકોલમાં મધુમાલતી સોસાયટી વિસ્તાર અને ગોતામાં વંદે માતરમ્ વિસ્તારમાં તો વરસાદી પાણીએ હાહાકાર મચાવ્યો હતો. નિકોલમાં તો ખુદ મુખ્યપ્રધાન વિજય રૂપાણી દોડી ગયા હતા, પરંતુ ગોતાવાસીઓની હાલાકીનો તો આજે પણ અંત આવ્યો નથી. દિવસો સુધી વરસાદી પાણીનો ત્રાસ સહન કરનાર લોકોને પ્રજાના ચૂંટાયેલા પ્રતિનિધિઓ છેક કલોલ, ગાંધીનગર, ચેનપુર જેવા ઉપરવાસથી વરસાદી પાણી આવતું હોવાનો દિલાસો આપતા રહ્યા. ચાર વરુણ પંપ વરસાદી પાણી ઉલેચવા ગોઠવ્યા હોવાની વાતોનાં વડાં કરનારા સ્થાનિક કોર્પોરેટરો બિસમાર રસ્તાની કાળજી લઇ શક્યા નથી.